Sjálfstæðismenn á Akranesi ganga til prófkjörs í dag Frá klukkan 10 til 18 í dag mun prófkjör Sjálfstæðismanna standa yfir á Akranesi . Kosið er á kosningaskrifstofu sem opnuð hefur verið á Dalbraut 1 við hlið verslunar Krónunnar . Að sögn Bergþórs Ólasonar formanns fulltrúaráðs sjálfstæðisfélaganna á Akranesi eru um 750 manns á kjörskrá . Þeir sem skrá sig í flokkinn í dag geta tekið þátt í prófkjörinu , en rétt til þátttöku hafa þeir sem orðnir eru 15 ára á kjördegi og eru búsettir í sveitarfélaginu . Tíu manns buðu sig fram í prófkjörinu og skal raða hvorki fleiri né færri en 6 þeirra í tölusetta númeraröð . Bergþór býst við að fyrstu tölur úr talningunni muni liggja fyrir um klukkan 20 í kvöld .